Poslanici Skupštine Kosova danas su za 80 glasova za i 11 protiv usvojili Sporazum o razgraničenju sa Crnom Gorom, prenela je Televizija Crne Gore.

Foto: N1

Današnje zasedanje prekidano je četiri puta zbog toga što su poslanici pokreta Samoopredeljenje u nekoliko navrata aktivirali suzavac.

Epilog današnjih dešavanja u kosovskom parlamentu je da je pet poslanika Samoopredjeljenja uhapšeno nakon trećeg bacanja suzavca, a još dvojica nakon četvrtog.

Posle četiri bacanja suzavca i četiri prekida sednice, poslanici Samoopredjeljenja koji nisu uhapšeni napustili su skupštinsku salu na zahtev obezbeđenja.

Policija Kosova je saopštila da na osnovu svojih nadležnosti i zakonskih ovlašćenja sprovodi istražne radnje kako bi otkrila kako je suzavac unet u salu Skupštine, kao i sve drugo u vezi bacanja suzavca.

Kako prenosi RTK, prvi put suzavac su oko 11:55 bacili poslanici Samoopredjeljenja Dželal Svekla i Fitore Pacoli.Nakon više od sat pauze poslanici su nastavili zasedanje, koje ponovo prekinuto posle samo dva minuta, jer su aktivirana još dva suzavca.

U trenutku aktiviranja suzavca 77 poslanika glasalo je za usvajanje Sporazuma o demarkaciji granice sa Crnom Gorom. Iako je tada isključeno petoro poslanika Samoopredeljenja, pronađen je način da se i treći put onemogući glasanje.

Poslanici su se vratili u salu oko 17:10 čekajući novo izjašnjavanje, da bi odmah po obraćanju čelnika parlamenta poslanicima prostoriju ispunio novi talas dima.

Nakon četvrtog prekida, u Skupštinu je stigao ambasador Sjedinjenih Američkih Država na Kosovu Greg Delavi, koji je kazao da je veoma razočaran situacijom. Kada u sali više nije bilo poslanika Samoopredeljenja glasanje je, konačno, iz petog puta bilo uspešno. Nakon usvajanja ovog Sporazuma, Kosovo je na korak od dobijanja vizne liberalizacije.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se